
B7‑0484/2010
Europa-Parlamentets beslutning om situationen ved Jordanfloden, især vedrørende området ved flodens nedre løb

Europa-Parlamentet, 
· der henviser til sine tidligere beslutninger om Mellemøsten,

· der henviser til reglerne fra oktober 1907 vedrørende love og sædvane under landkrig og til artikel 55 i forbindelse med besættelsesstatens anvendelse af naturressourcer, dens rettigheder og forpligtelser,

· der henviser til den fjerde Genève-konvention fra 1949 og til artikel 49, som forbyder overførsel af dele af en befolkning i en stat til en anden stats territorium, der er besat,

· der henviser til UNESCO-konventionen om beskyttelse af verdens kultur- og naturarv, der undertegnedes den 16. november 1972, 

· der henviser til fredstraktaten af 1994 mellem Staten Israel og Det Hashemitiske Kongerige Jordan,

· der henviser til interimsaftalen mellem Israel og Palæstina om Vestbredden og Gaza-striben fra 1995 (Oslo II-aftalen) og især til artikel 12 (miljøbeskyttelse) og artikel 40 (vand og spildevand) i bilag III hertil,

· der henviser til Jordans nationale vandstrategi 2008-2022,

· der henviser til fælleserklæringen fra Middelhavstopmødet i Paris den 13. juli 2008,

· der henviser til beretningen fra Verdensbanken med titlen "Assessment of restrictions on Palestinian Water Sector Development” fra april 2009,

· der henviser til rapporten fra Amnesty International med titlen "Troubled water-Palestinians Denied Fair Access to Water" fra oktober 2009, 

· der henviser til henstillingen af 14. marts 2010 om situationen i Jordandalen fra ad hoc-udvalget for energi, miljø og vand under Den Parlamentariske Forsamling for Euro-Middelhavsområdet, 

· der henviser til forretningsordenens artikel 110, stk. 2,
A. der henviser til, at Jordanfloden og særligt flodens nedre løb, er et kulturlandskab af universel betydning og med stor historisk, symbolsk, religiøs, miljømæssig, landbrugsmæssig og økonomisk betydning for Mellemøsten og andre steder,
B. der henviser til, at dårlig forvaltning og manglende kontrol har medført alvorlig forurening af Jordan-floden; der henviser til, at ca. 98 % af de 1,3 mia. kubikmeter naturligt ferskvand i Jordanflodens nedre løb hvert år er blevet afledt til at dække husholdningernes og landbrugets vandefterspørgsel; der henviser til, at alt hvad der på nuværende tidspunkt fortsat flyder gennem Jordanflodens nedre løb er ubehandlet spildevand, dambrugsafstrømning, saltvand og spildevand fra landbruget,

C. der henviser til, at der er sket et tab på 50 % af biodiversiteten ved Jordanflodens nedre løb som følge af afledningen af ferskvandsressourcer og udledningen af forurenet spildevand i flodens løb,

D. der henviser til, at driften af de nye spildevandsanlæg, der har til formål at fjerne det forurenede spildevand, der på nuværende tidspunkt strømmer gennem Jordanflodens nedre løb, forventes påbegyndt ved udgangen af 2011, der henviser til, at lange strækninger af floden, såfremt der ikke udvikles en fornuftig og bæredygtig vandforvaltningspraksis, og såfremt der ikke ledes ferskvandskilder til Jordan-flodens nedre løb i forbindelse med disse anlægs funktion, formentlig vil tørre ind inden udgangen af 2011,

E. der henviser til, at der er behov for mindst 400-600 mio. kubikmeter vand årligt for at genoprette Jordanflodens nedre løb,

F. der henviser til, at Det Døde Hav udgør et af verdens enestående økosystemer; der henviser til, at Jordanfloden er Det Døde Havs primære vandkilde, og at flodens stærkt reducerede vandmængde er den primære årsag til, at vandstanden i Det Døde Hav løbende er faldet, og at dets overfladeareal er skrumpet ind med en tredjedel på mindre end 50 år, 

G. der henviser til, at der vil ske ubodelig skade på alle nationers arv i hele verden, såfremt dele af kultur- og naturarven beskadiges eller forsvinder, 

H. der henviser til, at forundersøgelsen af vandtilførselsprojektet "Red Sea-Dead Sea Water Conveyance Concept" indebærer anlæggelse af en kanal, som skal gå fra Det Røde hav til Det Døde Hav og vil bidrage til genoprettelsen af Det Døde Hav og skaffe elektricitet og drikkevand til israelere, jordanere og palæstinensere; der henviser til, at nogle eksperter har ytret tvivl om dette projekt, hvor det svovlholdige vand i Det Røde Hav ville blive blandet med det kalciumrige vand i Det Døde Hav, eftersom det kan få alvorlige følger for Det Døde Havs enestående naturlige og miljømæssige særpræg; der henviser til, at Verdensbanken arbejder på et forundersøgelsesprojekt for at vurdere de tekniske, økonomiske, finansielle, miljømæssige og sociale dimensioner af forhåndsundersøgelsen af vandtilførselsprojektet,  

I. der henviser til, at begge parter i fredstraktaten mellem Staten Israel og Det Hashemitiske Kongerige Jordan lagde stor vægt på en integreret udvikling af Jordandalen og vedtog at samarbejde langs de fælles grænser om en genoprettelse af Jordanfloden såvel som om miljøbeskyttelse af vandressourcerne i både floden og Det Døde Hav,

J. der henviser til, at bestræbelserne på at redde Jordanflodens nedre løb har ført til et samarbejde mellem israelske, jordanske og palæstinensiske lokalsamfund, der alle står over for de samme udfordringer inden for området vandforvaltning; der henviser til, at der med et aktivt samarbejde mellem statsmyndigheder, lokalsamfund og civilsamfundsorganisationer i de berørte lande og besatte territorier kan ydes et vigtigt bidrag til fredsbestræbelserne i regionen,

K. der henviser til, at den palæstinensiske befolkning på Vestbredden er ramt af alvorlig vandmangel; der henviser til, at WHO allerede har advaret mod, at den utilstrækkelige vandforsyning gav anledning til drikkevandsbetingede sygdomme blandt et voksende antal palæstinensere; der henviser til, at palæstinensiske landmænd er særdeles hårdt ramt af manglen på vand til kunstvanding, idet der til gengæld i stor udstrækning gøres brug af dette i Israel og i de israelske bosættelser på Vestbredden; der henviser til, at tilstrækkelige vandressourcer er en af de vigtigste forudsætninger for en fremtidig, levedygtig palæstinensisk stat og ligeledes er et vigtigt aspekt af Staten Israels sikkerhed, 

L. der henviser til, at EU-midler har bidraget til forsøg på at imødegå de miljømæssige udfordringer i området omkring Jordanflodens nedre løb,

1. gør opmærksom på og udtrykker stor bekymring over nedbrydningen af Jordanfloden og især flodens nedre løb;

2. opfordrer de tilgrænsende lande til at genoprette Jordanfloden ved at udarbejde og gennemføre politiske tiltag, der sigter mod en afbalanceret, forsvarlig og bæredygtig vandforvaltningspraksis, især i forbindelse med husholdningernes og landbrugets vandefterspørgsel, vandbevaring og forvaltning af spildevand fra kloakker, landbrug og industri, samt til at sikre, at tilstrækkelige mængder ferskvand strømmer ud i Jordanflodens nedre løb;

3. opfordrer de israelske og jordanske regeringer og Den Palæstinensiske Myndighed til at samarbejde om at redde Jordan-flodens nedre løb, og opfordrer dem indtrængende til med hjælp fra Den Europæiske Union at nedsætte en kommission for Jordandalen, der skal fungere som et trepartsforum for samarbejde, som er åbent for andre tilgrænsende lande;

4. opfordrer Israel og Jordan til i fuld udstrækning at efterkomme de forpligtelser, de har indgået i deres fredsaftale, vedrørende genopretning af Jordandalen såvel som beskyttelse af vandkilderne til floden og Det Døde Hav;

5. glæder sig over, at den israelske miljøminister har taget initiativ til udarbejdelse af en generalplan for landskabsudvikling omkring Jordanflodens nedre løb; opfordrer indtrængende den jordanske regering og Den Palæstinensiske Myndighed til at tage lignende initiativer med det formål at vedtage generalplaner for genopretningen af de dele af floden, som flyder gennem deres respektive territorier, forudsat at Israel giver Den Palæstinensiske Myndighed tilladelse til at opnå adgang til Jordanflodens nedre løb i overensstemmelse med FN’s Sikkerhedsråds resolutioner og folkeretten; gør opmærksom på, at sådanne generalplaner kunne danne grundlag for en overordnet regional plan for genopretning og beskyttelse af området omkring Jordanflodens nedre løb; tager til efterretning, at Den Palæstinensiske Myndighed planlægger at etablere en West-Ghor-kanal, som var projekteret i Johnston-planen fra 1955, til overrisling af de palæstinensiske tilgrænsende områder på den besatte Vestbred;

6. minder om, at forundersøgelsen "Red Sea-Dead Sea Water Conveyance Concept" ikke behandler spørgsmålet om nedbrydningen af Jordanfloden; 

7. bemærker, at enhver bæredygtig løsning til genopretning og bevaring af det enestående naturmiljø omkring Jordanflodens nedre løb skal baseres på en integreret udviklingsstrategi, der omfatter økonomi-, miljø-, energi- og turistprojekter; understreger i denne forbindelse, at det er vigtigt i fuld udstrækning at inddrage lokalsamfundene i beslutningsprocessen;
8. glæder sig over anvendelsen af flere og flere avancerede metoder og teknologier til vandforvaltning ved Jordanflodens nedre løb, især i Israel, og opfordrer til udbredelse af disse metoder og teknologier til alle lande i regionen; understreger i denne forbindelse betydningen af rammedirektivet for vand og dets gradvise omsættelse heraf i lovgivningen i landene i regionen; opfordrer det internationale samfund, heriblandt Den Europæiske Union, til at intensivere indsatsen for at tilvejebringe yderligere finansiel og teknisk støtte til projekter inden for dette område;

9. opfordrer Rådet, Kommissionen og EU's medlemsstater til at lægge øget vægt på situationen vedrørende Jordanfloden i deres bilaterale og multilaterale forbindelser med de tilgrænsende lande og til fortsat at yde finansiel og teknisk bistand til genopretningen af floden, især Jordan-flodens nedre løb, ikke mindst inden for rammerne af initiativet om Middelhavsunionen; 

10. mener samtidig, at der i ENP’s handlingsplaner med Israel, Jordan og Den Palæstinensiske Myndighed bør henvises klart og konkret til genopretningsprocessen i dette område; henstiller kraftigt til Kommissionen at iværksætte en fælles undersøgelse af Jordan-floden;

11. glæder sig over samarbejdet mellem israelske, jordanske og palæstinensiske lokalsamfund, der står over for de samme vandrelaterede udfordringer ved Jordan-flodens nedre løb, og understreger igen, at opbygningen af tillid har stor betydning for opnåelsen af retfærdig og varig fred i Mellemøsten; glæder sig også over den aktive rolle, som ikke-statslige organisationer, herunder Mellemøst-afdelingen af ”Friends of the Earth”, indtager i bestræbelserne på at redde Jordanfloden, og opfordrer det internationale samfund, herunder Den Europæiske Union, til fortsat at støtte disses aktiviteter;

12. fremhæver på ny, at spørgsmålet om vandforvaltning, og især en rimelig fordeling af vandet, således at behovene blandt alle regionens indbyggere respekteres ligeligt, er af allerstørste betydning for varig fred og stabilitet i Mellemøsten, og understreger behovet for en overordnet strategi for de centrale udfordringer i forbindelse med vandforsyningen i regionen;

13. opfordrer indtrængende Israel til, bl.a. ved også at mindske de administrative restriktioner, at sikre øget adgang til vandressourcer for palæstinensere bosat på Vestbredden i overensstemmelse med deres rettigheder i henhold til Oslo II-aftalen og folkeretten, og at fremme anvendelsen af forbedrede metoder og teknologier inden for vandforvaltning, herunder spildevandsbehandling, i området;   

14. pålægger sin formand at sende denne beslutning til Rådet, Kommissionen, EU's højtstående repræsentant for den fælles udenrigs- og sikkerhedspolitik, medlemsstaternes regeringer og parlamenter, Kvartettens særlige udsending til Mellemøsten, Knesset og Israels regering, Jordans parlament og regering, Libanons parlament og regering, præsidenten for Den Palæstinensiske Myndighed, Det Palæstinensiske Lovgivende Råd og Syriens parlament og regering.

